
PËR riNGRITJEN E KOMISIONIT TË POSAÇËM PARLAMENTAR PËR KODIN ZGJEDHOR, PËR SHQYRTIMIN E DEKRETIT TË PRESIDENTIT TË REPUBLIKËS NR.5960, DATË 2.12.2008 “PËR KTHIMIN E LIGJIT NR.10 019, DATË 18.11.2008 “KODI ZGJEDHOR I REPUBLIKËS SË SHQIPËRISË””

Në mbështetje të nenit 77 pika 1 të Kushtetutës dhe të neneve 24 dhe 86 pika 1 të Rregullores së Kuvendit, me propozimin e Konferencës së Kryetarëve,

KUVENDI
I REPUBLIKËS SË SHQIPËRISË

VENDOSI:

I. Ringrihet Komisioni i Posaçëm Parlamentar për Kodin Zgjedhor, ngritur me vendimin e Kuvendit nr.192, datë 30.6.2008, të ndryshuar.
II. Komisioni ka për detyrë shqyrtimin e dekretit të Presidentit të Republikës nr.5960, datë 2.12.2008 “Për kthimin e ligjit nr.10 019, datë 18.11.2008 “Kodi Zgjedhor i Republikës së Shqipërisë””.
III. Përbërja e Komisionit, anëtarët, vlefshmëria e mbledhjeve, vendimmarrja dhe grupi i ekspertëve teknikë mbeten sipas vendimit të Kuvendit nr.192, datë 30.6.2008, të ndryshuar.
IV. Ngarkohet Kryetarja e Kuvendit për krijimin e kushteve të punës dhe mbështetjen logjistike të veprimtarisë së Komisionit.
V. Ky vendim hyn në fuqi menjëherë.

KRYETARE
Jozefina Topalli (Çoba)
